Virallinen lehti nro C 117 , 16/04/1998 s. 0099



KIRJALLINEN KYSYMYS E-2905/97 komissiolle esittäjä(t): Robert Evans (PSE) (17. syyskuuta 1997) Aihe: CE-merkintä Hyväksyykö komissio sen, että CE-merkintää koskevia säännöksiä käytetään rajoittamaan vapaata ja oikeudenmukaista kilpailua? Vaalipiiriini kuuluva elektroniikka-alan yritys, joka suhtautuu myönteisesti CE-merkintään yleensä, on laitteita hankkiessaan turhautunut valinnanmahdollisuuksien puuttumiseen, koska yritysten on käytettävä hyväksyttyjä valmistajia tai niiden nimittämiä agentteja yhteisön alueella. Kyseessä oleva yritys uskoo, että heidän tarpeitaan vastaisi paremmin se, että yritysten sallittaisiin hankkia laitteita, jotka EU:n alueella sijaitseva nimetty laboratorio olisi hyväksynyt (yrityksen kustannuksella). Komission jäsenen Martin Bangemannin komission puolesta antama vastaus (3. marraskuuta 1997) Komissio katsoo, että CE-merkinnän kiinnittämistä yhteisössä teknisesti säänneltyihin teollisuustuotteisiin koskevat periaatteet eivät mitenkään loukkaa vapaata ja rehellistä kilpailua, koska kyseistä pakollista järjestelmää sovelletaan samalla tavalla kaikkiin yhteisön markkinoille saatettaviin säänneltyihin tuotteisiin riippumatta siitä, mistä ne ovat lähtöisin. Komissio katsoo päinvastoin, että kyseisenlainen sääntely, joka perustuu uusiin periaatteisiin eli uuteen lähestymistapaan standardoinnissa ja yleiseen lähestymistapaan vaatimustenmukaisuuden arvioinnissa, on mahdollistanut jäsenvaltioissa aiemmin noudatettujen järjestelyjen yksinkertaistamisen ja on sen vuoksi omiaan luomaan tervettä ja rehellistä kilpailua teollisuuden toimijoiden välille. Valmistajien tai niiden edustajien on kiinnitettävä CE-merkintä kaikkiin tuotteisiin, joihin kyseistä yhteisön sääntelyä sovelletaan, jotta ne voidaan saattaa markkinoille tai jotta niitä voidaan käyttää yhteisössä. Sähkö- ja elektroniikka-alalla sovelletaan periaatteessa kolmea direktiiviä: sähköturvallisuuden osalta direktiiviä 73/23/EY, sellaisena kuin se on muutettuna direktiivillä 93/68/ETY ((EYVL L 220, 30.8.1993. )), sähkömagneettista yhteensopivuutta koskevaa direktiiviä 89/336/EY, sellaisena kuin se on muutettuna direktiiveillä 92/31/ETY ((EYVL L 126, 12.5.1992. )) ja 93/68/ETY, sekä direktiiviä 91/263/ETY, sellaisena kuin se on muutettuna direktiivillä 93/68/ETY ja täydennettynä direktiivillä 93/97/ETY ((EYVL L 290, 29.11.1993. )) satelliittimaa-asemalaitteiden osalta. Kahden ensimmäisen direktiivin osalta CE-merkintä kiinnitetään lähinnä valmistajan ilmoituksen perusteella tämän soveltaessa yhdenmukaistettuja eurooppalaisia standardeja. Päinvastaisessa tapauksessa valmistajan on käännyttävä toimivaltaisen laitoksen puoleen, joka arvioi tekniset asiakirjat sähkömagneettista yhteensopivuutta koskevan direktiivin mukaisesti. Kolmatta direktiiviä sovellettaessa jäsenvaltioiden ilmoittamat tarkastuslaitokset toimivat valmistajien pyynnöstä ennen CE-merkinnän kiinnittämistä. Kyseisten teknisten laitosten on noudatettava tiettyjä perusteita erityisesti riippumattomuuden ja teknisen kelpoisuuden osalta. Valmistajien tai niiden edustajien osalta ei voida puhua varsinaisesti hyväksynnästä. Valmistajilla on kuitenkin mahdollisuus hyväksyttää laadunvarmistusjärjestelmänsä. Se ei ole kuitenkaan velvoite. Tämän perusteella brittiläiset toimijat voivat hankkia itselleen tuotteet, joihin valmistajat (tai niiden edustajat) ovat kiinnittäneet yhteisömerkinnän edellä mainittujen direktiivien asianomaisten säännösten mukaisesti, joita kaikki valmistajat soveltavat samalla tavalla sijoittautumispaikasta riippumatta. Kyseisissä yhdenmukaistetuissa teknisissä säännöksissä asetetaan vastuu tuotteiden yhteisön markkinoille saattamisesta valmistajille (tai niiden edustajille), mutta ei missään tapauksessa jäsenvaltioiden ilmoittamille tarkastuslaitoksille, jotka toimivat mahdollisesti arviointimenettelyssä. Sen vuoksi kyseiset laitokset eivät voi 'hyväksyä' tuotteita.